คลังชง 8 ไม้เด็ดพยุงตลาดหุ้น เน้นตั้งกองทุนเว้นภาษีจิปาถะ
โพสต์ทูเดย์ &#8212; คลังชง 8 มาตรการด้านเศรษฐกิจเข้าครม. เน้นเว้นภาษีพยุงหุ้นตั้งกองทุนโครงสร้างพื้นฐาน
22 ก.ย. 2552

โพสต์ทูเดย์ — คลังชง 8 มาตรการด้านเศรษฐกิจเข้าครม. เน้นเว้นภาษีพยุงหุ้นตั้งกองทุนโครงสร้างพื้นฐาน
แหล่งข่าวจากกระทรวงการคลัง เปิดเผยว่า ในการประชุมครม. วันนี้ จะเสนอ 8 มาตรการภายใต้แผนพัฒนาตลาดทุน ซึ่งจะทำให้สัดส่วนมูลค่าตลาดรวมของตลาดหุ้นไทยเมื่อเทียบกับอัตราการขยายตัวทางเศรษฐกิจเพิ่มขึ้นถึง 150% ภายในระยะเวลา 4 ปี จากปัจจุบันที่มีสัดส่วนเพียง 2% เท่านั้น ถือว่าอยู่ในระดับที่ต่ำ
มาตรการทั้ง 8 ข้อ ประกอบด้วย 1.ยกเลิกการผูกขาดและยกระดับความสามารถในการแข่งขันของตลาดหลักทรัพย์แห่งประเทศไทย 2.เปิดเสรีและเพิ่มประสิทธิภาพของสถาบันตัวกลาง 3.ปฏิรูประบบกฎหมายสำหรับการพัฒนาตลาดทุน โดยเฉพาะการแก้ไขกฎหมายว่าด้วยการส่งเสริมการถือหุ้นเพื่อพัฒนาตลาดทุนและส่งเสริมการควบรวมกิจการ 4.ปรับระบบภาษีสำหรับการพัฒนาตลาดทุนเพื่อส่งเสริมให้เกิดการขยายการลงทุนทั้งในส่วนของผู้ประกอบการและนักลงทุน 
5.พัฒนาผลิตภัณฑ์ทางการเงิน เช่น ตั้งกองทุนโครงสร้างพื้นฐาน การออกกรมธรรม์ประกันภัยแบบบำนาญที่สามารถนำไปลดหย่อนภาษีเงินได้ 6.จัดตั้งระบบการออมเพื่อการชราภาพ (กอช.) เพื่อเปิดให้ผู้มีอาชีพอิสระ หรือผู้ที่อยู่นอกระบบกองทุนสำรองเลี้ยงชีพ และกองทุนบำเหน็จบำนาญข้าราชการ สามารถเข้าถึงการออมในระยะยาว โดยรัฐบาลจะจัดสรรงบประมาณมาอุดหนุนราว 2 หมื่นล้านบาท โดยจะเสนอกฎหมายเข้าสู่ที่ประชุมรัฐสภาให้ทันภายในปีนี้ เพื่อให้มีผลบังคับใช้ในต้นเดือนม.ค. ปีหน้า 7.สร้างวัฒนธรรมการลงทุนผ่านการออมระยะยาวให้เกิดขึ้นอย่างกว้างขวาง 8.พัฒนาตลาดพันธบัตร
นอกจากนี้ จะมีการปรับระบบภาษีสำหรับการพัฒนาตลาดทุน ได้แก่ คืนสิทธิประโยชน์เรื่องภาษีกรณีที่มีการควบรวมกิจการกับบริษัทที่เคยได้รับสิทธิประโยชน์เรื่องภาษี ปรับปรุงการยื่นแบบลงทุนในตราสารหนี้ให้เกิดความกระชับ ขจัดภาระภาษีเงินได้ที่ซ้ำซ้อนกรณีที่เป็นกลุ่มบริษัท สนับสนุนการลงทุนผ่านตัวกลางเพื่อลดปัญหาการจัดเก็บภาษีซ้ำซ้อน ยกเว้นภาษีกรณีโอนย้ายเงินออมในระบบระยะยาว โดยให้สิทธิเลือกที่จะคงไว้หลังเกษียณหรือลงทุนต่อเนื่องเมื่อเปลี่ยนงาน
ยกเว้นภาษีกรณีการออมเพื่อการชราภาพ ยกเว้นภาษีกรณีถือกรมธรรม์แบบบำนาญ ยกเว้นภาษีกรณีการระดมทุนตามหลักศาสนาอิสลาม ยกเว้นภาษีการลงทุนในตลาดพันธบัตร และยกเว้นภาษีสำหรับธุรกิจเงินร่วมลงทุน (เวนเจอร์ แคปปิตอล) ในธุรกิจเอสเอ็มอี โดยลดขนาดเงินลงทุนจาก 200 ล้านบาท เหลือ 50 ล้านบาท